**2883. Odredba o začasni vključitvi izvajalcev prevozov pacientov v sistem izvajanja nujne medicinske pomoči, stran 8367.**

|  |  |
| --- | --- |
|  |  |

Na podlagi 3. točke prvega odstavka 37. člena Zakona o nalezljivih boleznih (Uradni list RS, št. 33/06 – uradno prečiščeno besedilo, 49/20 – ZIUZEOP, 142/20, 175/20 – ZIUOPDVE, 15/21 – ZDUOP in 82/21) minister za zdravje izdaja

**O D R E D B O**

**o začasni vključitvi izvajalcev prevozov pacientov v sistem izvajanja nujne medicinske pomoči**

**[1. člen](https://www.uradni-list.si/glasilo-uradni-list-rs/vsebina/2021-01-2883/" \l "1.%C2%A0%C4%8Dlen)**

S to odredbo se določa začasna vključitev izvajalcev prevozov pacientov v sistem izvajanja nujnih prevozov pacientov v zvezi z nalezljivo boleznijo COVID-19 (v nadaljnjem besedilu: COVID-19).

**[2. člen](https://www.uradni-list.si/glasilo-uradni-list-rs/vsebina/2021-01-2883/" \l "2.%C2%A0%C4%8Dlen)**

Izraz »izvajalec prevozov pacientov«, uporabljen v tej odredbi, pomeni izvajalca, ki izpolnjuje pogoje za izvajanje nenujnih prevozov iz 4. člena Pravilnika o prevozih pacientov (Uradni list RS, št. 107/09, 31/10 in 81/15) in ima sklenjeno pogodbo z Zavodom za zdravstveno zavarovanje Slovenije (v nadaljnjem besedilu: ZZZS).

**[3. člen](https://www.uradni-list.si/glasilo-uradni-list-rs/vsebina/2021-01-2883/" \l "3.%C2%A0%C4%8Dlen)**

(1) Vsi izvajalci prevozov pacientov zagotovijo vsaj 20 % svojih zmogljivosti za izvajanje nujnih prevozov pacientov, obolelih za COVID-19.

(2) Koordinacijo dela izvajalcev prevozov pacientov in aktivacijo ekip izvaja dispečerska služba zdravstva (v nadaljnjem besedilu: DSZ).

(3) DSZ izvaja koordinacijo dela iz prejšnjega odstavka tako, da določi mesečni razpored obveznosti izvajalcev prevozov pacientov v skladu s prvim odstavkom tega člena.

(4) Aktivacijo ekip izvaja DSZ v skladu s Slovenskim indeksom za nujno medicinsko pomoč.

(5) DSZ vodi evidenco vključevanja izvajalcev prevozov pacientov in izvedenih storitev, kar je podlaga za povračilo stroškov izvajalcem prevozov pacientov.

**[4. člen](https://www.uradni-list.si/glasilo-uradni-list-rs/vsebina/2021-01-2883/" \l "4.%C2%A0%C4%8Dlen)**

Minister, pristojen za zdravje, preverja utemeljenost ukrepov iz te odredbe na podlagi strokovnih mnenj.

**[KONČNA DOLOČBA](https://www.uradni-list.si/glasilo-uradni-list-rs/vsebina/2021-01-2883/" \l "KON%C4%8CNA%C2%A0DOLO%C4%8CBA)**

**[5. člen](https://www.uradni-list.si/glasilo-uradni-list-rs/vsebina/2021-01-2883/" \l "5.%C2%A0%C4%8Dlen)**

Ta odredba začne veljati naslednji dan po objavi v Uradnem listu Republike Slovenije in velja do 31. decembra 2021.

Št. 0070-237/2021

Ljubljana, dne 16. septembra 2021

EVA 2021-2711-0174

**Janez Poklukar**

minister

za zdravje